Å leke seg litt på glatta har de aller fleste av oss gjort, og vi unnskylder det gjerne med at «en må jo vite hvordan bilen oppfører seg på isen».

Nettopp dette kan koste deg mer enn bare en bulk utenfor et stengt kjøpesenter.

LES OGSÅ: De harde pakkene kan være livsfarlig

Tap av førerkort

I løpet av vinteren er det flere muligheter til å miste førerkortet om du ikke er forsiktig.

Er du for eksempel litt ivrig i svingene med brekket, fører det raskt til anmeldelse om politiet ser deg.

LES OGSÅ: Skifte til hjul med vinterdekk?

Hvis du går over grensen for hva som er å kjøre forsvarlig fører det raskt til anmeldelse.

- Mange mister førerkortet fordi de sladder rundt og leker seg på offentlig vei, forteller sjef for Utrykningspolitiet, Runar Karlsen.

Hvilken straff du potensielt kan få varierer litt ut i fra omstendighetene, men standarden er 6 måneders tap av førerkort.

LES OGSÅ: Vegvesenet frykter juleulykkene

ADVARER: UP-sjef Runar Karlsen håper bilistene tar det med ro når de skal ut kjøre i vinter. Foto: POLITIET Vis mer





Kjør etter forholdene

UP-sjefen forteller også at en ikke nødvendigvis trenger kjøre over fartsgrensen for å lette på lommeboka.

- Forårsaker du en ulykke som følge av dårlige forhold, kan du fort bli ansvarlig for ulykken. Fartsgrensene er beregnet ut i fra gode forhold, og det er dermed ikke sagt du er fredet fordi du sklei som følge av isete veger.

UP-sjefen presiserer at mange ulykker som skjer på norske veier om vinteren kommer av aggressiv kjøring og dårlig rustede kjøretøy.

- Er det dårlige forhold er det ekstra risikabelt å skifte fil. Mellom filene samler det seg ofte hauger med snø, hvilket kan gi bilen sleng. I tillegg beslaglegger vi førerkort om bilen ikke er rustet for føret.

Skrap rutene skikkelig

Slurver du med skrapingen vil også det kunne føre til livsfarlige situasjoner og dyre bøter.

- Vi har sett biler med utsikt på størrelse med en middagstallerken, det blir dyrt. Så lenge du har god sikt ut foran og via sidevinduene er mye av jobben gjort.

- Kjører du med dårlig skrapte ruter, og tåken legger seg blir det fort farlig både for deg og andre som ferdes i trafikken, fortsetter Karlsen.

LES OGSÅ: Her er våre tips for å unngå isskraping

Har du en isete frontrute og havner i en ulykke, kan du også forvente avkortet forsikring om det kan bevises.